Diari Oficial de la Generalitat Valenciana


Sumari del DOGV 7583, del 31-07-2015 (2015/6894)

RESOLUCIÓ de 29 de juliol de 2015, del director general de Relacions amb les Corts, per la qual es disposa la publicació del conveni marc entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i desenvolupament de l'Institut d'Investigació Sanitària d'Alacant (ISABIAL).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7583

Data del DOGV
:   31-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6894


Data del document
:   29-07-2015

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 29 de juliol de 2015, del director general de Relacions amb les Corts, per la qual es disposa la publicació del conveni marc entre la Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i desenvolupament de l'Institut d'Investigació Sanitària d'Alacant (ISABIAL). [2015/6894]  
La Generalitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO) han subscrit, prèvia tramitació reglamentària, el 18 de maig de 2015, un conveni marc per a la creació i desenvolupament de l'Institut d'Investigació Sanitària d'Alacant (ISABIAL).  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 470/2015 i que figura com a annex d'esta resolució.  
  
València, 29 de juliol de 2015.- El director general de Relacions amb les Corts: Antonio Torres Salvador.  
  
  
Conveni marc entre la Conselleria de Sanitat, la Universitat Miguel Hernández d'Elx (UMH), la Universitat d'Alacant (UA) i la Fundació per al Foment de la Investigació Sanitària i Biomèdica de la Comunitat Valenciana (FISABIO), per a la creació i desenrotllament de l'Institut d'Investigació Sanitària d'Alacant (ISABIAL)  
  
Alacant, 18 de maig de 2015  
  
Reunits  
D'una part, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre (DOCV 6919, 10.12.2012), d'acord amb el que disposen els articles 17.f i 28.g, de la Llei 5/1983, del Consell, de 30 de desembre, i autoritzat per a este acte per Acord del Consell de data 15 de maig de 2015.  
D'una altra part, Jesús Tadeo Pastor Ciurana, rector magnífic de la Universitat Miguel Hernández d'Elx (d'ara en avant UMH), entitat amb CIF número A7517690V, amb domicili social a l'avinguda de la Universitat, s/n, CP 03337 Elx (Alacant), en representació d'esta en virtut del Decret 42/2015, de 10 d'abril (DOCV 7503, 13.04.2015), pel qual és nomenat rector i del Decret 208/2004, de 8 d'octubre, del Consell de la Generalitat Valenciana (DOGV 4861, 13.10.2004), pel qual s'aproven els estatuts de la UMH d'Elx, modificats pel Decret 105/2012, de 29 de juny, del Consell (DOCV 6808, 02.07.2012).  
  
D'una altra part, Manuel Palomar Sanz, rector magnífic de la Universitat d'Alacant (d'ara en avant UA), actuant en nom i representació de la Universitat d'Alacant, d'acord amb les atribucions que li conferix l'article 64 dels estatuts de la Universitat, aprovats pel Decret 25/2012, de 3 de febrer (DOCV 6710, 09.02.2012) del Consell de la Generalitat.  
  
D'una altra part, Eloy Jiménez Cantos, actuant en qualitat de director gerent de la Fundació per al Foment de la Investigació Sanitària i Biomèdica de la Comunitat Valenciana (d'ara en avant FISABIO) amb CIF Y77437011 amb seu al carrer del Misser Mascó, número 31, 46791 València, que va ser constituïda davant de notari el dia 20 d'octubre de 2008 i inscrita en el Registre de Fundacions amb el número de registre 501-V el 13 de gener de 2009, en virtut de les atribucions que té conferides per mitjà d'escriptura pública de poder atorgada davant del notari de València, Alejandro Cervera Taulet amb data 5 de juliol de 2013 davall el número 2471 del seu protocol.  
Reconeixent-se les parts mútuament capacitat jurídica suficient, subscriuen en nom de les respectives entitats este conveni marc i, a este efecte,  
Exposen  
  
1. Que la investigació biosanitària es configura com un àmbit d'investigació en què el Departament de Salut Alacant-Hospital General, la Universitat Miguel Hernández d'Elx i la Universitat d'Alacant mostren evidents fortaleses, constituint part rellevant de la investigació que es du a terme a la Comunitat Valenciana, amb implicació d'un número significatiu de professionals.  
2. Que la investigació biosanitària ha de tindre marcat caràcter aplicat, sent convenient aglutinar els esforços realitzats per investigadors bàsics i clínics, inclús els procedents d'entorns no sanitaris.  
  
3. Que el Departament de Salut Alacant-Hospital General és un centre departamental, d'assistència primària i especialitzada, i centre hospitalari pertanyent a la Conselleria de Sanitat de la Generalitat, que du a terme una labor d'investigació biomèdica i sanitària translacional amb l'objectiu fonamental de la millora de la qualitat assistencial.  
4. Que la Universitat Miguel Hernández d'Elx és una institució de dret públic, que gaudix de personalitat jurídica i patrimoni propis, i té consideració d'administració vinculada a la Comunitat Valenciana, en l'àmbit de la qual desenrotlla les funcions i competències que expressament li atribuïx l'ordenament jurídic, i gaudix dels drets que se'n deriven, particularment els propis de la seua autonomia en la prestació del servici públic per mitjà de la investigació.  
5. És objectiu de la UMH promoure la creació i la transmissió crítica del coneixement a tots els nivells. Entre els seus objectius específics estan la busca de l'excel·lència en l'exercici del servici públic per mitjà de l'ensenyança superior, la investigació i la prestació de servicis, i la vinculació amb el seu entorn per a millorar les condicions de vida dels ciutadans a qui servix.  
6. Que la Universitat d'Alacant és una entitat de dret públic dotada de personalitat jurídica i patrimoni propis, que presta el servici públic de l'Educació Superior per mitjà de la investigació, la docència i l'estudi, comptant per a això amb l'autonomia que li reconeix l'article 27.10 de la Constitució espanyola.  
7. Són objectius de la UA fomentar el coneixement i el desenrotllament científic i tècnic per mitjà de la investigació, així com promoure la transferència i aplicació del coneixement al desenrotllament social.  
8. Que FISABIO és una fundació de caràcter assistencial i científic per a la generació i difusió del coneixement, foment, impuls i desenrotllament de la investigació cientificotècnica, sanitària, biomèdica i de cooperació internacional, a la Comunitat Valenciana, sense ànim de lucre i davall la tutela del protectorat que exercix la Generalitat.  
9. Que FISABIO té com a fi principal promoure, afavorir, difondre, desenrotllar i executar la investigació cientificotècnica i la innovació sanitària i biomèdica en l'àmbit de la Comunitat Valenciana, i per tant al si del Departament de Salut Alacant-Hospital General.  
  
10. Que FISABIO, segons l'acord marc de cooperació subscrit amb la Conselleria de Sanitat en data 16 de desembre de 2013 (DOCV 7196, 21.01.2014), és una entitat competent per a gestionar contractes, convenis i acords, en els seus aspectes administratius, legals, econòmics i tècnics, relacionats amb les activitats d'investigació, desenrotllament tecnològic i innovació per a donar suport a tots els centres pertanyents a la Conselleria de Sanitat sempre respectant i actuant en col·laboració amb la resta de fundacions creades per a la gestió de la investigació.  
  
11. La creació de l'Institut ISABIAL es du a terme a l'empara de la Llei 16/2003, de 28 de maig, de cohesió i qualitat del sistema nacional de salut, que propicia la configuració d'instituts d'investigació sanitària per mitjà de l'associació de centres d'investigació, que seran acreditats pel Ministeri de Sanitat i Consum, a proposta de l'Instituto Carlos III o de les comunitats autònomes, pel procediment que s'establisca reglamentàriament.  
12. El Reial Decret 375/2001, de 6 d'abril, establix per a l'Instituto Carlos III el caràcter d'òrgan d'acreditació de les institucions d'investigació en l'àmbit sanitari. D'altra banda, el Pla nacional d'investigació científica, desenrotllament i innovació tecnològica en l'àrea de la Biomedicina promou la creació d'Instituts d'Investigació Biomèdica, amb la participació de diferents centres d'investigació.  
  
13. Mitjançant el Reial Decret 339/2004, de 27 de febrer, s'establix el procediment d'acreditació dels instituts d'investigació sanitària, i es fixen els fins i els requisits per a la creació d'ISABIAL com una estructura d'investigació biosanitària d'excel·lència, capaç d'integrar la investigació bàsica, epidemiològica i clínica, potenciant, assegurant i promovent la investigació translacional.  
14. La creació d'ISABIAL es considera una acció prioritària, en quant es constituirà com una estructura d'investigació biosanitària d'excel·lència, capaç d'integrar la investigació bàsica i epidemiològica translacional en l'àmbit del Departament de Salut de Alacant-Hospital General, que sens dubte actuarà també com un generador i potenciador de tota la investigació biosanitària d'Alacant, i de tota la Comunitat.  
  
Per tot això, les parts estan d'acord a establir un marc que els permeta una relació estable per mitjà de la subscripció d'este conveni, d'acord amb les següents  
  
CLÀUSULES  
  
Primera. Objecte del conveni  
1. Este conveni, té per objecte establir la col·laboració entre les parts firmants, per a la constitució i desenrotllament de l'Institut d'Investigació Sanitària i Biomèdica d'Alacant, d'ara en avant ISABIAL, servint este conveni de vincle jurídic que empara l'associació entre les parts firmants, en els termes que preveu el Reial Decret 339/2004, de 27 de febrer, sobre acreditació d'instituts d'investigació sanitària.  
  
2. ISABIAL es concep com una estructura funcional d'investigació biomèdica d'excel·lència multidisciplinària i translacional orientada a la investigació bàsica, clínica, epidemiològica i en servicis de salut, que radica en l'Hospital General Universitari d'Alacant. ISABIAL perseguix potenciar la col·laboració i cooperació entre centres i grups d'investigació, a fi de fomentar la investigació bàsica, clínica, tecnològica, epidemiològica i de servicis en salut; afavorir i desenrotllar programes i projectes d'investigació o formació d'investigadors; vetlar per la qualitat, l'ètica i els principis deontològics de la investigació; fomentar la cultura de l'excel·lència en la investigació en salut, i promoure la translació dels resultats a la societat, al sistema sanitari, a la comunitat científica i al sistema econòmic, fomentant la innovació i la transferència de resultats.  
3. Es objectiu de les parts firmants promoure l'acreditació prevista en el Reial Decret 339/2004, de 27 de febrer, per a la qual cosa l'Hospital General Universitari d'Alacant es constituirà com el nucli bàsic d'ISABIAL, d'acord amb el que disposa l'article 2.1 de l'esmentada disposició.  
4. ISABIAL no té personalitat jurídica pròpia, per la qual cosa els actes jurídics necessaris per a la consecució dels seus fins seran adoptats per FISABIO, que es designa en este conveni com a òrgan de gestió de l'Institut, sense perjuí de les competències de cada una de les institucions que s'associen.  
  
Segona. Institucions integrants d'ISABIAL  
1. Com a conseqüència de l'associació de les parts per mitjà d'este conveni, ISABIAL estarà constituït per la Conselleria de Sanitat, a través dels servicis i grups d'investigació que desenrotllen la seua activitat en el Departament de Salut de Alacant-Hospital General, per la Universitat Miguel Hernández d'Elx, a través del seu personal docent i investigador adscrit que desenrotlla la seua activitat en ISABIAL i per la Universitat d'Alacant, a través del personal docent i investigador adscrit que desenrotlla la seua activitat en ISABIAL, i per FISABIO com a entitat gestora.  
2. Sense prejuí de tot això, les entitats que subscriuen este conveni expressen el seu compromís de promoure les actuacions que siguen necessàries per a la incorporació a l'institut, com a membres d'este, de nous centres, servicis o investigadors pertanyents a estes, així com d'entitats públiques o privades, de naturalesa compatible o finalitats afins a les constituïdes que desitgen establir formes d'actuació coordinada, tal com es definix en el Reial Decret 339/2004, de 27 de febrer.  
  
3. La incorporació de noves entitats, centres, servicis, grups d'investigació o investigadors es realitzarà amb la sol·licitud prèvia d'estos i acceptació de les condicions d'admissió que establisca, si és el cas, ISABIAL. Les condicions d'incorporació es formalitzaran en un document en què s'expresse la relació jurídica existent entre els membres d'ISABIAL i les noves entitats associades, les obligacions recíproques i la forma de preservar l'adequada representació de les noves entitats en els òrgans de direcció d'ISABIAL.  
  
Tercera. Principis i objectius d'ISABIAL  
Les parts intervinents declaren el compromís que ISABIAL durà a terme les activitats d'investigació establides en el seu pla estratègic, potenciant la col·laboració i cooperació entre els seus components i amb altres centres, grups d'investigació i investigadors, amb l'objectiu de potenciar la investigació translacional. Els principis a què estarà subjecte ISABIAL en el desenrotllament de les seues funcions són els que es detallen:  
1. Principi d'unitat. S'establix com a norma general la unitat d'interessos en matèria d'investigació biosanitària entre les institucions que l'integren.  
2. Principi d'equitat. Els recursos que aporten les parts en funció de les seues disponibilitats pressupostàries i organitzatives tindran caràcter funcional i sense perjuí de la titularitat dels recursos. Existirà una relació detallada dels recursos que aporta cada entitat, així com la seua disponibilitat al servici de les actuacions previstes per ISABIAL.  
  
3. Principi de coordinació. És fonamental la coordinació d'activitats i recursos per a aconseguir sinergies i aconseguir la màxima eficiència. Esta coordinació quedarà reflectida en el pla estratègic de l'institut, i ha de comprendre, en la mesura que siga possible, aquells recursos o activitats en matèria d'investigació biosanitària no adscrits a ISABIAL.  
  
4. Principi d'excel·lència i eficiència. Ambdós han de presidir totes les accions d'ISABIAL, incloent-hi la gestió, l'adquisició de recursos, la contractació de recursos humans, l'elecció i suport de línies d'investigació, la comunicació i difusió d'activitats i resultats, i la coordinació amb altres organismes.  
5. Principi de no-discriminació. ISABIAL haurà de valorar de manera objectiva totes aquelles actuacions o propostes que reba, independentment que corresponguen a grups d'investigació i/o investigadors consolidats o emergents.  
6. Principi de lideratge. ISABIAL haurà de recolzar i canalitzar aquelles activitats, projectes i línies de treball que objectivament considere rellevants.  
A continuació, amb caràcter enunciatiu i no limitador, s'indiquen els objectius d'ISABIAL, el nucli bàsic dels quals és l'Hospital General Universitari d'Alacant:  
1. Identificar i promoure les diferents àrees d'investigació en l'àmbit de la investigació biomèdica d'ISABIAL, posant a l'abast dels seus investigadors els mitjans per al desenrotllament d'investigacions d'alta qualitat.  
2. Proposar projectes d'investigació i realitzar un seguiment que garantisca el seu compliment i qualitat.  
3. Coordinar l'activitat científica sanitària i biomèdica realitzada pels grups d'investigació i servicis/plataformes de suport integrats en ISABIAL, així com facilitar la coordinació entre els centres constituents i associats a este.  
4. Fomentar la col·laboració entre els investigadors i grups d'investigació d'ISABIAL amb grups d'altres institucions i entitats, promovent el desenrotllament de projectes davall un abordatge multidisciplinari.  
  
5. Fomentar l'ús coordinat d'aquelles plataformes i estructures d'investigació de les entitats integrants d'ISABIAL, que no estiguen integrades en este, a través de la firma de convenis específics entre les parts.  
  
6. Promoure la interrelació entre la investigació bàsica, clínica, epidemiològica i de salut pública i de servicis sanitaris, aprofitant al màxim els recursos humans i materials que puguen proporcionar les institucions firmants, fomentant de la mateixa manera la col·laboració i coordinació entre estes.  
7. Facilitar la col·laboració i coordinació de l'activitat investigadora realitzada en ISABIAL amb centres de semblants característiques a nivell nacional i internacional i fomentar la realització d'actuacions conjuntes.  
8. Facilitar el finançament, administració i gestió de les activitats d'investigació de les diferents entitats i centres constituents i associats a l'ISABIAL.  
9. Promoure la captació de recursos públics i privats necessaris per a l'exercici de les seues activitats i que complementen els recursos propis d'ISABIAL.  
10. Fomentar la realització d'activitats basant-se en normes ètiques i principis deontològics de la investigació.  
11. Constituir-se com a referència per a l'emissió de valoracions científiques i recomanacions dirigides a la resolució de problemes assistencials, avaluació de tecnologies sanitàries i d'aquells derivades de l'activitat investigadora.  
12. Contribuir a establir els llits que faciliten la promoció i desenrotllament d'àrees assistencials, així com la captació de professionals que, a través del seu lideratge, contribuïsquen a impulsar l'assistència i investigació en el Departament de Salut Alacant-Hospital General.  
13. Organitzar i promoure activitats de caràcter docent, de pregrau, postgrau i de formació continuada en investigació que redunde en una major capacitació i interés dels professionals per la realització d'activitats d'investigació.  
14. Fomentar l'edició i publicació de material didàctic i de divulgació científica.  
15. Difondre entre la comunitat científica i la societat les investigacions i avanços científics generats en el seu entorn.  
16. Facilitar la transferència de coneixement i tecnologia al sector productiu.  
17. Desenrotllar i coordinar els servicis generals d'ISABIAL per a un millor aprofitament dels recursos d'investigació existents i aquells altres que puguen aconseguir-se després de l'aplicació d'este conveni.  
  
18. Facilitar, promoure, desenrotllar i executar la investigació d'acord amb els plans d'investigació existents en la Conselleria de Sanitat.  
19. Qualsevol altra activitat dirigida a potenciar i garantir el desenrotllament d'una investigació biomèdica de qualitat en el seu àmbit d'actuació.  
  
Quarta. Línies d'investigació d'ISABIAL  
ISABIAL ha de ser un espai multidisciplinari on es realitze una activitat d'investigació centrada fonamentalment en la investigació translacional en línies d'investigació definides en el pla estratègic d'investigació de l'institut.  
Les línies d'investigació seran revisades periòdicament pel Comité Científic Extern de l'Institut i ratificades o modificades pels òrgans de govern de l'Institut.  
Les línies podran ser verticals i/o transversals, i inclouran plataformes de suport a la investigació.  
  
Quinta. Estructura organitzativa d'ISABIAL  
D'acord amb la voluntat de les parts, ISABIAL tindrà l'estructura següent:  
- Òrgans de govern: Consell de Govern i Comité de Direcció.  
  
- Òrgans de direcció: director Científic  
- Òrgans de consulta: Comité Científic Extern, Comissió d'Investigació/Comité Científic Intern, Comité Ètic d'Investigació Clínica i Comité d'Experimentació Animal.  
- Òrgan de gestió: Fundació per al Foment de la Investigació Biomèdica i Sanitària de la Comunitat Valenciana (FISABIO), per mitjà de la designació d'un responsable de gestió.  
Quant a la composició, funcions i normes mínimes de funcionament dels òrgans de govern, de direcció i de consulta d'ISABIAL, queda incorporat a este conveni un annex I amb el Reglament de règim interior, en el qual es concreten estes qüestions, amb la conformitat amb este de totes les parts firmants, sense perjuí de les funcions que amb vista a la seua aprovació i modificació ulterior corresponguen al Consell de Govern.  
  
Sexta. Estructura de gestió d'ISABIAL  
1. Sense perjuí de les distintes funcions dels diferents òrgans de govern, les parts firmants d'este conveni establixen que, la fundació FISABIO, d'acord amb l'article 3 del Reial Decret 339/2004, de 27 de febrer, sobre acreditació d'Instituts d'Investigació Sanitària, siga l'estructura encarregada de la gestió i foment de la investigació d'ISABIAL, separada de l'estructura de gestió assistencial i docent, independentment de les corresponents estructures administratives per a la gestió dels recursos titularitat de les distintes institucions.  
  
2. La entitat gestora d'ISABIAL es constituïx com una estructura única de gestió de la investigació, adscrita de forma exclusiva a l'Institut, separada de l'estructura de gestió assistencial i docent, que actuarà quan es requerisca com a oficina de transferència de resultats de la investigació, i oferirà als seus integrants el suport tècnic necessari en les àrees economicoadministratives i de recursos humans.  
3. FISABIO posarà a disposició d'ISABIAL, una estructura administrativa bàsica que donarà suport al funcionament i activitats de l'Institut.  
4. En el marc dels instituts d'investigació sanitària i a través de l'òrgan de gestió, ISABIAL podrà accedir a totes les subvencions i ajudes que li estiga permés a fi de garantir el finançament adequat de les seues activitats.  
5. ISABIAL podrà restituir una part dels costos indirectes generats en els projectes d'investigació a les institucions d'origen dels investigadors en concepte del manteniment de les seues instal·lacions habituals de treball. La dita remuneració serà regulada en el corresponent conveni específic.  
  
Sèptima. Investigadors  
1. El personal investigador adscrit funcionalment, als efectes de la seua activitat investigadora, a ISABIAL continuarà percebent les seues retribucions amb càrrec a la institució a què pertanga, mantenint respecte d'esta la seua dependència administrativa i la seua relació funcionarial o laboral. Per la seua banda, el personal investigador contractat per l'òrgan de gestió dependrà del dit òrgan de gestió.  
2. La incorporació de grups o investigadors de qualsevol de les institucions firmants per a investigar en ISABIAL haurà de comptar amb l'aprovació de la seua institució d'origen i dels òrgans de govern d'ISABIAL, d'acord amb els requisits i condicions aprovats per este, sol·licitant l'assessorament del Comité Científic Extern. De la mateixa manera, la separació d'un grup d'investigació o investigadors incorporats a l'Institut es realitzarà per part dels òrgans de govern de l'Institut.  
  
3. El personal d'Institut gaudirà d'igualtat de drets i obligacions quant a l'ús d'instal·lacions comunes i els servicis i equipaments d'ISABIAL. A este fi, haurà d'elaborar-se un manual que determine les condicions d'ús i accés del personal d'ISABIAL a l'equipament científic que garantisca una utilització racional i equilibrada.  
  
  
Octava. Formació  
El personal adscrit a ISABIAL podrà participar en les activitats formatives de les entitats firmants, d'acord amb la normativa interna de cada una d'estes.  
ISABIAL també realitzarà un pla específic de formació, aprovat pel Consell de Govern, que contindrà necessàriament els mecanismes d'avaluació de les activitats formatives que es duguen a terme, als efectes de la seua inclusió en la memòria anual d'ISABIAL.  
  
Novena. Confidencialitat de la informació  
Les parts es comprometen a guardar confidencialitat respecte a qualsevol informació, coneixements, documentació inclosos les dades emmagatzemades informàticament o electrònicament, que s'intercanvie, es facilite o es creue entre les parts durant el desenrotllament d'este conveni.  
El paràgraf anterior no afectarà quan:  
- La part receptora tinga evidència que coneixia prèviament la informació rebuda.  
- La informació rebuda siga de domini públic.  
- La part receptora adquirira esta informació d'un tercer sense compromís de confidencialitat.  
- Haja de ser divulgada en virtut d'una obligació legal.  
Les disposicions d'esta clàusula subsistiran durant dos anys després de la terminació d'este conveni.  
  
Deu. Compliment amb la Llei de Protecció de Dades de Caràcter Personal  
Les parts es comprometen a respectar i complir la Llei Orgànica 15/1999, de 13 de desembre, de Protecció de Dades de Caràcter Personal, i la seua normativa complementària (en especial, el Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre).  
  
Onze. Publicacions  
Les publicacions o qualsevol altra forma de difusió dels resultats dels treballs d'investigació realitzats en l'àmbit d'ISABIAL han de mencionar-ho expressament, a més de fer constar els investigadors, el centre i l'entitat a què pertanyen.  
  
Dotze. Patents i propietat dels resultats  
Si les activitats d'investigació desenrotllades en l'àmbit d'ISABIAL per part d'investigadors participants en este donaren lloc a resultats susceptibles de protecció per mitjà de patents o altres formes de propietat industrial o intel·lectual, la titularitat d'estes correspondrà a les parts firmants de manera proporcional al seu grau de participació. A estes pertanyeran en la mateixa proporció tots els drets d'explotació que en qualsevol orde es derive, sense perjuí dels pactes que s'establisquen i dels drets que, si és el cas, puguen correspondre als investigadors. Si no s'arriba a un acord per part dels investigadors, este es prendrà per acord de les entitats titulars dels drets i en qualsevol cas per mitjà de la firma del corresponent contracte entre les entitats participants.  
  
  
Tretze. Mitjans materials i gastos de funcionament  
ISABIAL radicarà en l'Hospital General Universitari d'Alacant.  
La investigació del personal dels centres que constituïxen ISABIAL es desenrotllarà en els espais que per a eixa finalitat tinguen assignats cada un dels centres integrants d'este.  
Els centres i entitats constituents i associats a l'ISABIAL posaran a disposició del compliment d'este conveni les seues infraestructures, la qual cosa es regularà en els corresponents convenis. Les plataformes d'ISABIAL que servisquen de suport a la investigació d'ISABIAL continuaran dedicant-se als mateixos fins d'investigació que fins ara venien desenrotllant.  
Els espais de treball compliran amb les normes de seguretat que marca la legislació vigent.  
Els béns que es posen a disposició dels investigadors d'ISABIAL a l'empara d'este conveni, o els adquirits en un moment posterior amb el finançament de cada un dels membres o amb el finançament propi d'ISABIAL, es reflectiran en un inventari que es mantindrà actualitzat i que especificarà l'entitat a què, en cada cas, corresponga la titularitat d'aquells. Amb caràcter general, i excepte acord específic, cada membre assumirà els gastos de manteniment i conservació dels béns de la seua titularitat.  
Els gastos derivats del funcionament de les estructures pròpies d'ISABIAL aniran a càrrec del pressupost assignat a este, que inclourà ingressos procedents de projectes públics i privats, de convenis, de donacions i totes els ingressos siguen factibles de consignar a les seues activitats. Així mateix, les entitats firmants sostindran els gastos corresponents a les estructures de la seua titularitat que posen a disposició d'ISABIAL, sense que la subscripció d'este conveni genere gasto o increment del que ja tenen imputat la UMH i la UA, i que és actualment suportat per les entitats esmentades, amb càrrec als seus corresponents pressupostos o dotacions autoritzades.  
  
Catorze. Gestió economicofinancera d'activitats d'I+D+i  
Dins de FISABIO hi haurà una estructura encarregada de la gestió administrativa i econòmica dels projectes presentats a través d'ISABIAL. FISABIO informarà, de forma semestral, a la institució d'adscripció dels investigadors que presenten projectes, de les corresponents dades d'este per a la seua comptabilització als efectes oportuns.  
En el cas de projectes conjunts entre diferents grups d'ISABIAL, els membres decidiran, de comú acord, la distribució de tasques, l'assignació dels recursos econòmics i la ubicació del material inventariable que es poguera adquirir en el marc d'estos, que quedarà a disposició dels grups participants en ISABIAL, per a la seua utilització dirigida a la consecució dels objectius manifestats en este conveni.  
Quinze. Registres a disposició d'ISABIAL  
Les parts firmants es comprometen a posar a disposició de l'òrgan de gestió d'ISABIAL, un registre de personal dels seus centres dependents, associats o vinculats, que s'adscriuen funcionalment a ISABIAL, així com un registre de les dades i activitats d'I+D+i a desenrotllar en este. Amb la informació facilitada, correspon a l'òrgan de gestió d'ISABIAL crear dos registres, un de personal i l'altre d'activitats d'ISABIAL. La cessió de dades i la creació dels registres s'efectuaran complint amb la normativa de protecció de dades de caràcter personal.  
  
En el cas d'aportació de recursos a l'ISABIAL, esta es realitzarà amb caràcter funcional independentment de la seua titularitat, a través de l'òrgan de gestió, qui mantindrà un registre actualitzat dels dits recursos juntament amb les seues característiques, funcionalitats i requisits d'ús i accés. Les altes, baixes i modificacions de recursos aportats es comunicaran a l'òrgan de gestió als efectes d'inclusió en el registre citat anteriorment.  
  
Setze. Convenis i acords singulars  
Per a regular i normativitzar les activitats específiques que deriven d'este conveni, les parts subscriuran els convenis i acords singulars com siguen necessaris.  
Estos hauran de contindre, entre altres, els aspectes següents:  
- Definició de l'objectiu que es perseguix.  
- Normes per a la coordinació, execució i seguiment d'este.  
- Regulació de la propietat intel·lectual i industrial que si és el cas puga derivar-se.  
- Regulació de l'explotació comercial dels resultats obtinguts, si és el cas.  
  
Dèsset. Comissió Mixta de Seguiment  
Es crea una Comissió Mixta de Seguiment d'este conveni que estarà composta per dos membres de cada una de les parts firmants del conveni, de manera que estiguen representades totes les parts en règim de paritat. Esta comissió es constituirà en el termini màxim d'un mes des de la firma d'este conveni, i estarà constituïda per:  
- Subsecretari de Sanitat o persona en qui delegue.  
- director general amb competències en matèria d'investigació sanitària, per part de la Conselleria de Sanitat, o persona en qui delegue.  
  
- Vicerector/a d'Investigació de la UA o persona en qui delegue.  
  
- Degà/ana de la Facultat de Ciències de la Salut de la UA o persona en qui delegue  
- Vicerector/a d'Investigació de la UMH o persona en qui delegue.  
  
- Degà/a de la Facultat de Medicina de la UMH o persona en qui delegue.  
- Director gerent de FISABIO o persona en qui delegue.  
- Directora de l'Àrea de Gestió i Promoció Científica per part de FISABIO o persona en qui delegue.  
La presidència de la Comissió serà rotatòria en els termes i terminis que s'establisquen de mutu acord. Esta comissió s'ha de reunir, almenys, una vegada a l'any. Haurà de remetre's còpia de les actes, acords o informes que, si és el cas, emeta la Comissió en el desplegament i execució de les funcions que tinguera assignades, a la direcció general amb competències en matèria d'investigació sanitària.  
Correspon a la Comissió Mixta de Seguiment:  
- Ser l'òrgan de relació entre les institucions firmants en relació al contingut del conveni.  
- Resoldre dubtes d'interpretació i aplicació del conveni i les discrepàncies que puguen sorgir de la seua execució.  
- Mediar en qualsevol conflicte entre les parts que sorgisca de l'aplicació d'este conveni, dels que es deriven d'este i de les actuacions que s'executen a l'empara d'estes.  
- Elaborar propostes per a la millora del desplegament i compliment dels compromisos establits en este conveni i per a una adequada coordinació de les parts participants.  
- La resta de funcions que se li atribuïxen a este conveni, així com les que determinen les parts de comú acord.  
  
  
Díhuit. Responsabilitat civil de les parts  
Les parts assumiran conjuntament la responsabilitat per danys personals o materials causats a tercers que es produïsquen amb ocasió o com a conseqüència de les activitats que es desenrotllen en l'Institut, sempre que existisca participació de l'entitat i de forma proporcional a esta, en la mesura que en l'origen del dany no existira negligència, i en este cas seran les parts que estigueren implicades directament o a través dels professionals a ella pertanyents, les que es faran càrrec de la responsabilitat dels danys causats.  
  
Dènou. Vigència  
Este conveni produïx efectes des del dia de la seua firma, i tindrà una vigència de caràcter indefinit, fins que no siga denunciat per qualsevol de les parts, i en este cas, la part denunciant haurà de notificar-ho almenys amb sis mesos d'antelació a la data en què es desitja que deixe de tindre efecte. En este cas, els òrgans de govern d'ISABIAL determinaran la forma de complir els compromisos pendents i les condicions en què haja de realitzar-se.  
  
Vint. Causes d'extinció del conveni  
Seran causa d'extinció d'este conveni l'acord exprés i per escrit de les institucions firmants, l'incompliment de les obligacions que a cada part corresponen i/o la denúncia unilateral per qualsevol de les parts amb un preavís de sis mesos, en els termes indicats en la clàusula anterior.  
  
Vint-i-u. Notificacions  
Les notificacions entre les parts s'entendran vàlidament efectuades a través de qualsevol mitjà que assegure la constància, contingut i data de recepció. Les notificacions s'entendran realitzades i produiran efectes des de la data de la seua recepció per l'altra part en dia hàbil o en el dia hàbil immediat següent a la data de la seua recepció.  
  
Vint-i-dos. Liquidació del conveni  
En el supòsit d'extinció del conveni, es constituirà una comissió liquidadora, en règim de paritat, integrada per un representant de cada una de les entitats firmants, que permeta dins del marc jurídic i fiscal més convenient i atenent a la proporcionalitat de les aportacions efectuades per cada entitat, que:  
1. L'ús dels immobles i instal·lacions revertisquen en els seus propietaris, sense perjuí dels acords que les parts pogueren tindre respecte d'això, al marge del que preveu este conveni.  
2. El material inventariable s'atribuïsca a l'entitat que siga propietària d'este.  
3. Cada una de les institucions firmants dispose de la destinació que haja de donar-se al seu respectiu personal.  
4. El material adquirit amb recursos generats pel projecte o finançat conjuntament per les parts es distribuïsca, amb l'acord previ, seguint criteris de proporcionalitat quant a les respectives aportacions, que haguera realitzat fins al moment.  
Els gastos originats per la reinversió dels béns seran de compte exclusiu de la part que haja de rebre'ls, excepte acord en contra.  
La comissió liquidadora haurà de finalitzar els seus treballs en un termini màxim de quatre mesos a partir de la data de la seua constitució.  
La comissió liquidadora serà competent per a resoldre aquelles qüestions no previstes en les normes precedents, d'acord amb criteris d'equitat.  
  
Vint-i-tres. Obligacions econòmiques  
L'aplicació i execució d'este conveni, inclosos a este efecte tots els actes jurídics que pogueren dictar-se en la seua execució i desenrotllament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
  
Vint-i-quatre. Règim jurídic  
Sense perjuí de les funcions que s'atribuïxen a la Comissió Mixta de Seguiment del conveni, amb vista a resoldre de mutu acord totes les diferències que resulten de la interpretació i ompliment d'este, correspon a l'orde jurisdiccional contenciós administratiu la competència per a conéixer totes les qüestions i litigis que pogueren sorgir en la seua interpretació i compliment.  
I perquè conste, en prova de conformitat, es firma este conveni per quadruplicat, en cada una dels seus fulls, en el lloc i la data anteriorment esmentats.  
  
Per la Conselleria de Sanitat  
Manuel Llombart Fuertes   
Per la Universitat d'Alacant  
Manuel Palomar Sanz  
  
Per la Universitat Miguel Hernández d'Elx  
Jesús T. Pastor Ciurana  
  
Per la Fundació FISABIO  
Eloy Jiménez Cantos  
  
  
ANNEX I  
Reglament de règim interior d'ISABIAL  
  
Article 1. Normativa aplicable  
ISABIAL es regix per les disposicions contingudes en este reglament de règim interior, per la legislació bàsica de l'Estat en la matèria, per l'autonòmica de desplegament i execució d'esta i, supletòriament per la resta de disposicions legals, que els siga aplicable. A títol enunciatiu i no limitador, açò inclou la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Article 2. Consell de Govern  
El Consell de Govern és el màxim òrgan de govern, representació i administració d'ISABIAL i tindrà totes les facultats que siguen necessàries per a la realització de les seues finalitats.  
A. En el Consell de Govern d'ISABIAL estaran representats tots els centres que integren este, i estarà constituït pels membres següents:  
  
- President: conseller de Sanitat de la Comunitat Valenciana.  
- Vicepresident: director general amb competències en matèria d'investigació sanitària, de la Conselleria de Sanitat.  
- Vocals:  
· Secretari autonòmic de Sanitat  
· Directora general d'Assistència Sanitària  
· Director general de Farmàcia i Productes Sanitaris  
· Rector de la Universitat Miguel Hernández d'Elx  
· Rector de la Universitat d'Alacant  
· Director gerent del Departament de Salut Alacant-Hospital General  
· Director gerent de FISABIO o en qui delegue  
- El secretari/ària del Consell de Govern: serà el director gerent de FISABIO com a president del Comité de Direcció i tindrà com a funcions alçar acta de les reunions del Consell de Govern, les quals hauran de ser firmades per tots els membres presents o representats i gestionar l'activitat d'este. Així mateix, haurà d'expedir les certificacions i informes que siguen necessaris i dur a terme totes aquelles funcions que expressament se li deleguen. En el cas que el càrrec de secretari/ària recaiga en una persona aliena al Consell de Govern, esta tindrà veu però no vot.  
En cas d'absència o malaltia del president, serà substituït pel vicepresident/a, qui podrà actuar també en representació d'ISABIAL en aquells supòsits en què així es determine per acord del Consell de Govern. En cas d'absència o malaltia del secretari/ària, serà substituït per un vocal designat pel president o per qui el substituïsca.  
  
En el supòsit d'incorporacions de noves entitats a l'ISABIAL, estes designaran els representants d'estes que s'acorden, que formaran part del Consell de Govern, tenint en compte per al seu nomenament, la trajectòria professional o que es distingisquen en l'àmbit dels fins de l'Institut. El Consell de Govern estarà format per un mínim de 5 membres i un màxim de 19 membres.  
  
B. Correspon al Consell de Govern les funcions següents:  
- Exercir la supervisió, inspecció, vigilància i orientació de la labor d'ISABIAL.  
- Establir les directrius de caràcter general i la planificació estratègica d'este.  
- Aprovar el Pla Estratègic i els programes operatius d'ISABIAL, així com els projectes i els resultats.  
- Aprovar el pla de qualitat de l'Institut.  
- Aprovar anualment el projecte de les activitats d'investigació i formació d'ISABIAL, amb la seua corresponent memòria econòmica.  
  
- Revisar el sistema de gestió, activitats i resultats d'ISABIAL al final de cada exercici.  
- Aprovar els requisits i condicions per a la incorporació de nous investigadors i grups d'investigació a proposta del Comité de Direcció i acordar l'entrada de noves entitats a l'Institut.  
- Aprovar anualment el pressupost, el balanç econòmic i els comptes anuals a proposta del Comité de Direcció.  
- Aprovar la distribució dels recursos obtinguts, a proposta del Comité de Direcció.  
- Aprovar les polítiques d'acreditació i proposar a les entitats titulars mesures per a l'òptima utilització de plataformes tecnològiques compartides basant-se en els corresponents acords d'integració.  
- Aprovar les polítiques de formació i coneixement compartit dins d'ISABIAL  
- Promoure la transferència de coneixement i tecnologia al sector productiu, a través dels procediments que s'habiliten per a això a través de l'Oficina de Transferència de Resultats d'Investigació, OTRI, de FISABIO i amb el suport de les entitats representades en l'Institut.  
  
- Aprovar el procediment que s'ha de seguir en matèria de patents i dels resultats de les investigacions desenrotllades en l'entorn d'ISABIAL, així com determinar la proporció en què hagen de contribuir els possibles retorns de venda de drets d'explotació sobre patents generats per ISABIAL al pagament dels gastos de funcionament de l'entitat on s'haja dut a terme la major part de la investigació.  
- Designar el director científic entre les propostes emanades pel Comité de Direcció oïda la Comissió d'Investigació.  
- Nomenar i cessar als membres del Comité Científic Extern ISABIAL.  
- Aprovar la política científica d'ISABIAL.  
- Dirigir, vigilar i inspeccionar els treballs d'ISABIAL, a fi que es complisquen els objectius previstos.  
- Amb subjecció a la normativa vigent, el Consell de Govern podrà conferir apoderaments o delegar les seues funcions en els termes i amb els fins legalment previstos.  
- Supervisar periòdicament l'execució dels acords, convenis i la resta d'activitats i els seus resultats.  
- En general, qualsevol altra funció necessària per al bon funcionament d'ISABIAL.  
El Consell de Govern podrà delegar en el seu president, en el Comité de Direcció o en el president d'este, aquelles funcions que crega oportunes per a facilitar la bona marxa d'ISABIAL, excepte aquelles que no siguen delegables per disposició legal o perquè així ho dispose esta normativa.  
  
C. El funcionament del Consell de Govern serà el següent:  
Els membres del Consell de Govern, per raó del càrrec o el lloc que exercixen, formaran part del Consell de Govern fins que siguen cessats d'estos i s'incorporen els membres que ocupen el nou càrrec o lloc. Podran actuar, en representació dels patrons que ho siguen quant als seus càrrecs, la persona o persones que reglamentàriament els substituïsquen.  
El Consell de Govern es reunirà com a mínim dos vegades a l'any i, a més, les que convoque el president o quan ho sol·licite una de les parts firmants del present conveni.  
En les reunions del Consell de Govern podrà participar el director científic d'ISABIAL amb veu però sense vot.  
Les convocatòries, expressant l'orde del dia, així com el lloc, la data i hora de la reunió, en primera i en segona convocatòria, es cursaran per escrit per la Secretària i amb una antelació d'almenys de quinze dies, per a les sessions ordinàries, i de 48 hores, per a les extraordinàries. En cas d'urgència, podrà reduir-se el dit termini, i inclús, efectuar la convocatòria en forma verbal.  
No serà necessària convocatòria quan, en supòsits excepcionals d'urgent necessitat, estant presents tots els membres del Consell de Govern, acorden per unanimitat constituir-se.  
El Consell de Govern quedarà vàlidament constituït quan concórreguen en primera convocatòria, almenys la mitat més un dels seus membres i, en segona convocatòria, bastarà amb almenys un terç dels seus membres i representació de la majoria de les parts. Les sessions seran dirigides pel president.  
Als efectes del dit còmput, es tindrà en compte el nombre de membres presents o representats per altres membres amb delegació de vot per escrit per a la dita sessió. Els acords s'adoptaran per majoria de vots decidint, en cas d'empat, el vot de qualitat del president o qui actue en representació seua.  
Només es podrà adoptar acords sobre els assumptes que no figuren en l'orde del dia quan, tal com establix l'article 26.3 de la Llei 30/1992, quan es troben presents tots els membres de l'òrgan col·legiat i es declare la urgència de l'assumpte pel vot favorable de la majoria a l'inici de la sessió.  
Els acords, que es transcriuran en el llibre d'actes, seran autoritzats pel president o qui haja presidit la reunió, i el secretari, i s'aprovaran en la mateixa o següent reunió del Consell de Govern.  
  
Quan algun dels assistents pretenguera que s'arreplegue la transcripció literal i exacta de la seua intervenció, presentarà esta per escrit, perquè el secretari en deixe constància i l'annexe a l'acta.  
  
Article 3. Comité de Direcció  
El Comité de Direcció és l'òrgan de govern executiu de l'Institut i té l'objectiu d'agilitzar l'administració i el govern d'ISABIAL.  
  
A. El Comité de Direcció està format pels membres següents:  
- President: director gerent de FISABIO  
- Vocals:  
· La directora de l'Àrea de Gestió i Promoció Científica de FISABIO  
· La directora de l'Àrea economicoadministrativa de FISABIO  
· El director de Plataformes i Servicis d'Investigació de FISABIO  
· El vicerector d'Investigació de la UMH  
· El vicerector d'Investigació de la UA  
· El president de la Comissió d'Investigació d'ISABIAL  
Els membres del Consell de Direcció, per raó del càrrec o el lloc que exercixen, formaran part d'esta fins que cessen en estos i s'incorporen els membres que ocupen el nou càrrec o lloc.  
  
  
B. El Comité de Direcció tindrà les funcions següents:  
- Executar els acords adoptats pel Consell de Govern que esta li encomane, exercirà les funcions que el Consell de Govern li delegue expressament, farà el seguiment ordinari i proposarà l'adaptació d'acords que corresponguen a este òrgan.  
- Revisar els programes operatius anuals i les memòries anuals d'activitat d'ISABIAL  
- Aprovar la proposta de la política científica d'ISABIAL  
- Proposar al Consell de Govern el projecte de pressupost anual de gastos i ingressos.  
- Dissenyar i aprovar la política de personal d'ISABIAL  
- Avaluar l'execució i l'operativitat de les activitats d'ISABIAL  
  
- Revisar anualment els mecanismes d'integració de les diferents entitats que conformen ISABIAL  
- Realitzar la revisió del sistema de gestió, activitats i resultats  
  
- Aprovar les accions de millora plantejades per a ISABIAL  
- Proposar el nomenament del Comité Científic Extern  
- Aprovar el reglament de règim intern i les modificacions que amb posterioritat puga proposar-li la Comissió d'Investigació i la resta de normes i reglament complementaris que siguen necessaris.  
- Qualsevol altra que delegue el Consell de Govern  
  
C. El funcionament del Comité de Direcció serà el següent:  
El Comité de Direcció es reunirà amb caràcter ordinari, almenys una vegada al trimestre, llevat que no existisquen temes a tractar.  
El president podrà convocar amb caràcter extraordinari les sessions que considere oportunes. La convocatòria serà preceptiva, quan ho sol·liciten per escrit, almenys la mitat més un dels membres nomenats del Comité de Govern. La sol·licitud haurà d'especificar els assumptes que hagen de ser inclosos en l'orde del dia. La dita reunió haurà de celebrar-se dins dels quinze dies següents a la recepció per la Presidència de la sol·licitud de l'escrit de la convocatòria.  
Els acords s'adoptaran per majoria simple de vots dels membres assistents i amb representació de la majoria de les parts. En cas d'empat decidirà el vot de la Presidència.  
  
Article 4. Comité Científic Extern  
El Consell de Govern nomenarà un Comité Científic Extern, que serà un òrgan d'assessorament científic d'ISABIAL, i el seu president, a proposta del Comité de Direcció i oït el director científic de l'Institut. Podran formar-ne part personalitats rellevants en l'àmbit de les ciències de la salut que s'hagen distingit per la seua trajectòria professional i científica afí amb els objectius d'ISABIAL.  
A. El Comité Científic Extern estarà format per un mínim de cinc investigadors. Esta composició pot ampliar-se segons la contribució de les línies d'investigació als fins i objectius de l'Institut.  
B. Són funcions del Comité Científic Extern:  
- Emetre dictàmens a petició del Consell de Govern, el Comité de Direcció o el director científic d'ISABIAL.  
- Examinar les memòries anuals i els plans d'activitats, incloent-hi el pla estratègic d'ISABIAL.  
- Orientar l'activitat científica realitzada en l'Institut i assessorar al Consell de Govern, al Comité de Direcció i al director Científic, vetlant per la qualitat de la dita activitat.  
- Valorar i estudiar la possible associació de nous investigadors i/o grups d'investigació a l'Institut. En el cas en què es valore com a positiva l'associació d'un nou grup d'investigació el Comité Científic Extern traslladarà la sol·licitud d'associació al Consell de Govern per a la seua aprovació.  
- Vetlar pel compliment de les normes i declaracions internacionals en l'exercici de l'activitat investigadora de l'Institut.  
- En general, l'assessorament científic d'ISABIAL i qualsevol altra que se li pot atribuir pel Consell de Govern.  
El Comité Científic Extern haurà de ser informat, entre altres, dels aspectes següents:  
- Pla estratègic d'investigació de l'Institut.  
- Plans científics col·laboratius de l'Institut.  
- Indicadors del grau de compliment del Pla estratègic d'investigació.  
- Repercussió dels resultats de la investigació en la pràctica clínica.  
  
- Memòria científica anual de l'Institut.  
C. El Comité Científic Extern s'ha de reunir com a mínim una vegada a l'any i les que sol·licite el director científic, a iniciativa pròpia o del Comité de Direcció, si és procedent, i els seus acords i propostes han de ser elevats al Consell de Govern.  
Els membres del Comité Científic Extern, triats entre personalitats destacades de la investigació científica, seran nomenats i fets cessar pel Consell de Govern d'ISABIAL, tindran una duració de dos anys i podran ser reelegits indefinidament com a membres d'este comité. Este comité podrà constituir comissions de treball per al desenrotllament de les seues funcions.  
La coordinació del Comité Científic Extern anirà a càrrec del director científic d'ISABIAL i actuarà com a secretari la persona a qui designe.  
  
Article 5. Comissió d'Investigació / Comité Científic Intern  
A la Comissió d'Investigació / Comité Científic Intern correspon impulsar i coordinar l'activitat investigadora d'ISABIAL, dins del Departament de Salut.  
A. La Comissió d'Investigació Departamental del Departament de Salut d'Alacant-Hospital es constituïx com a Comissió d'Investigació / Comité Científic Intern d'ISABIAL, a la qual s'adscriuran proporcionalment membres de les institucions del conveni.  
B. Pel que fa a la composició, funcions i normes mínimes de funcionament de la dita Comissió en l'Institut, s'establix que seran les arreplegades en el Reglament de funcionament de la Comissió d'Investigació aprovat el dia 23 de maig de 2014, sense perjuí que les dites normes puguen ser posteriorment revisades i/o modificades pel Comité de Direcció d'ISABIAL.  
  
Article 6. Comité Ètic d'Investigació Clínica  
El Comité Ètic d'Investigació Clínica és un òrgan de caràcter consultiu i assessor a qui correspon l'avaluació dels problemes ètics que es plantegen en el desenrotllament dels projectes d'investigació que es duguen a terme i els protocols del qual afecten subjectes humans o mostres biològiques.  
A. El Comité Ètic d'Investigació Clínica de l'Hospital General Universitari d'Alacant es constituïx com a Comité Ètic d'Investigació Clínica d'ISABIAL.  
B. Quant a composició, funcions i normes mínimes de funcionament del dit comité en l'Institut, s'establix que seran les arreplegades en els Procediments normalitzats de treball del dit Comité aprovats el dia 21 de desembre de 2011, sense perjuí que les dites normes puguen ser posteriorment revisades i/o modificades pel Comité de Direcció d'ISABIAL.  
  
Article 7. Comité Ètic d'Experimentació i Benestar Animal  
El Comité Ètic d'Experimentació i Benestar Animal és un òrgan de caràcter consultiu i assessor a qui correspon l'avaluació dels problemes ètics que es plantegen en el desenrotllament dels projectes d'investigació que es duguen a terme i que impliquen experimentació animal.  
  
A. El Comité Ètic d'Experimentació i Benestar Animal de la Universitat UMH i la UA es constituïxen com a Comité Ètic d'Experimentació i Benestar Animal d'ISABIAL.  
B. Quant a composició, funcions i normes mínimes de funcionament del dit comité en l'Institut, s'establix que seran les arreplegades en el Reglament de funcionament intern aprovat per sengles comités.  
  
  
Article 8. El director científic d'ISABIAL  
A. El nomenament del director científic correspon al Consell de Govern, a proposta del Comité de Direcció i oïts els membres de la Comissió d'Investigació, i recaurà en un científic que tinga reconeguda experiència i prestigi en el sector de la investigació biosanitària. El càrrec tindrà una vigència de quatre anys, renovables un màxim de dos períodes.  
B. Amb caràcter general, el director científic assumirà la funció d'organitzar i executar totes les activitats científiques i d'investigació d'ISABIAL, d'acord amb les directrius del Comité de Direcció i del Consell de Govern, i la coordinació d'estes amb les de la Fundació FISABIO. Amb caràcter enunciatiu i no limitador açò inclou la participació en:  
- Executar i fer complir les decisions dels òrgans de govern en matèries de la seua competència.  
- El seguiment dels programes d'investigació, formació i cooperació.  
- Gestionar, d'acord amb les directrius del Consell de Govern en ple o del Comité de Direcció, les activitats d'ISABIAL que conduïsquen a la consecució i manteniment dels fins de l'Institut.  
- Informar regularment el Comité de Direcció dels resultats de l'activitat científica i d'investigació i específicament, preparar la memòria de l'exercici i balanç de la situació.  
- Formalitzar i subscriure la resta de contractes diferents dels de l'apartat de recursos humans quan la seua quantia no excedisca els trenta mil euros de forma mancomunada amb el president del Comité de Direcció.  
- Elaborar el pla estratègic de caràcter científic d'ISABIAL, el pla de formació i coordinació i el pla d'integració.  
- Promoure iniciatives per a mantindre la qualitat de la investigació realitzada en ISABIAL, així com el compliment dels principis ètics.  
- Promoure la transferència de resultats al sector productiu.  
- Planificar, definir i gestionar, d'acord amb les directrius del Comité de Direcció, les infraestructures d'investigació adquirides per ISABIAL.  
- Avaluar els resultats d'investigació i proposar al Comité de Direcció les actuacions futures per al bon funcionament de l'Institut.  
- Impulsar les relacions amb altres organismes i ser el portaveu científic davant d'altres institucions d'ISABIAL.  
- Coordinar el Comité Científic Extern i la Comissió d'Investigació d'ISABIAL.  
- Elaborar la política d'avaluació i selecció dels projectes d'investigació i de les convocatòries públiques i privades, i altres activitats relacionades amb l'obtenció de recursos per a la investigació.  
- Proposar al Comité de Direcció per a la seua elevació al Consell de Govern la constitució i composició de les línies d'investigació d'ISABIAL.  
- Qualsevol altra funció que li siga encomanada o delegada pel Consell de Govern en ple o pel Comité de Direcció.  
  
Article 9. Òrgan de gestió  
A. La Fundació per al Foment de la Investigació Sanitària i Biomèdica de la Comunitat Valenciana és l'entitat instrumental que exercirà com a òrgan de gestió d'ISABIAL. En este sentit, atés que ISABIAL no té personalitat jurídica pròpia, la dita fundació materialitzarà els contractes de qualsevol tipus, així com les actuacions econòmiques i jurídiques que corresponguen a l'ISABIAL com a resultat dels plans decidits pel Consell de Govern i executats pel Comité de Direcció.  
  
B. Les funcions de l'Òrgan de Gestió són:  
- Adoptar els actes jurídics i econòmics que resulten necessaris per al funcionament normal d'ISABIAL.  
- Tramitar els expedients de contractes de qualsevol tipus, inclosos els relatius als recursos humans.  
- Tramitar els acords i convenis d'ISABIAL amb altres institucions.  
  
- Presentar al Consell de Govern, juntament amb el Comité de Direcció, la gestió de l'activitat econòmica i administrativa d'ISABIAL per a la seua aprovació.  
- Elaborar i proposar al Comité de Direcció el projecte de pressupost anual de gastos i ingressos i les seues revisions.  
- Executar la política de personal dissenyada i aprovada pel Comité de Direcció.  
- Coordinar els servicis cientificotècnics de suport, molts dels quals seran proporcionats per les institucions adscrites a l'ISABIAL, vetlant pel compliment dels reglaments d'utilització dels dits servicis.  
  
- Suport metodològic per a la gestió i foment de la I+D+i d'ISABIAL.  
L'execució de les activitats mencionades es farà d'acord amb la normativa aplicable a l'òrgan de gestió i basada en els principis d'eficiència i transparència.  
  
Article 10. Grups d'investigació i investigadors  
Els grups d'investigació són les unitats bàsiques d'estructuració de la investigació d'ISABIAL i estan formats per investigadors amb afinitat científica, infraestructures de suport i recursos humans.  
  
A. Els investigadors estaran representats en la Comissió d'Investigació. El Consell de Govern pot reconéixer la vinculació d'altres grups d'investigació associats a l'ISABIAL.  
El nomenament d'investigador d'ISABIAL està reservat a la Presidència del Consell de Govern, a proposta prèvia de la Comissió d'Investigació, en la qual es contemple la concurrència dels mèrits de nivell científic que complix el candidat.  
Cada investigador d'ISABIAL estarà adscrit a un grup d'investigació.  
Els investigadors estaran representats en la Comissió d'Investigació d'ISABIAL. El càrrec s'exercirà per un període de quatre anys renovables.  
El Consell de Govern fixarà els criteris relatius al nivell de producció científica i a la capacitat per a captar recursos d'investigació en convocatòries públiques i competitives.  
  
B. Les funcions dels investigadors que representen els diferents grups seran les que succintament s'enumeren:  
- Coordinar les tasques, així com els programes i les activitats que despleguen els investigadors i fer reunions periòdiques, amb un mínim de quatre reunions a l'any.  
- Elaborar un pla estratègic dels grups amb caràcter trianual i presentar-lo al director científic per al seu seguiment.  
- Mantindre permanentment informat el director científic d'ISABIAL del treball dels grups i dels programes establits, proposant l'adopció d'aquelles mesures que puguen millorar el funcionament i elaborar la memòria d'activitats.  
- Transmetre als investigadors la informació i les decisions dels Diferents òrgans de govern d'ISABIAL.